সিপিএমের চেয়েও কয়েক কদম এগিয়ে গেল সিপিআই। বিজেপিকে রুখতে বৃহত্তর, গণতান্ত্রিক ঐক্যের পথে তারা থাকছে তো বটেই। কংগ্রেসের সঙ্গে প্রয়োজনে নির্বাচনী সমঝোতার পথও সিপিআই খুলে দিল তাদের ২৩তম পার্টি কংগ্রেসে। কেরলের কোল্লমে রবিবার শেষ হওয়া সিপিআইয়ের পার্টি কংগ্রেসে গৃহীত রাজনৈতিক প্রস্তাবে সিপিএমের মতোই বলা হয়েছে, সঙ্ঘ-বিজেপিই এখন প্রধান বিপদ। তাদের মোকাবিলায় ধর্মনিরপেক্ষ ও গণতান্ত্রিক সব শক্তিকে এক জায়গায় আনতে হবে। পার্টি কংগ্রেসে বিতর্কের শেষে জবাবি ভাষণে সিপিআইয়ের সাধারণ সম্পাদক সুধাকর রেড্ডি জানিয়ে দিয়েছেন, নির্বাচনও রাজনৈতিক লড়াইয়ের অঙ্গ। তাই সেখানেও প্রয়োজনে কংগ্রেসকে সঙ্গে রাখতে হবে। নির্বাচনী সমঝোতায় কোথায় কী ভাবে কংগ্রেস বা অন্য কোনও দলের সঙ্গে যাওয়া হবে, তা ঠিক করার ভার রাজ্যগুলির উপরেই ছেড়ে দিয়েছে সিপিআই। পার্টি কংগ্রেসের এমন সিদ্ধান্তে খুশি বাংলার সিপিআই নেতৃত্বের বড় অংশ। তাঁরাও ধর্মনিরপেক্ষ সব শক্তিকে একজোট করে লড়াইয়ের পক্ষে। দলের রাজ্য সম্মেলনের আগে কলকাতা জেলা সম্মেলনেই প্রথম প্রস্তাব নেওয়া হয়েছিল, প্রয়োজনে কংগ্রেসের সঙ্গে ভোটে আসন সমঝোতা করেই বিজেপির বিরুদ্ধে লড়তে হবে। সেই পথেই স্বীকৃতি মিলল পার্টি কংগ্রেসে। সিপিআই সূত্রের খবর, পার্টি কংগ্রেসে এ বার কেরলের নেতারাও মত দিয়েছেন, কংগ্রেসকে ‘অচ্ছুৎ’ করে রেখে এখন আর সঙ্ঘ-বিজেপির বিরুদ্ধে লড়াই সম্ভব নয়। কোল্লমে পার্টি কংগ্রেসের উদ্বোধনী পর্বে গেরুয়া শিবিরের বিরুদ্ধে সর্বাত্মক লড়াইয়েরই আহ্বান জানিয়েছিলেন সিপিএমের সাধারণ সম্পাদক সীতারাম ইয়েচুরি। পার্টি কংগ্রেস থেকে ফের সিপিআইয়ের সাধারণ সম্পাদক নির্বাচিত হয়েছেন রেড্ডিই। কেন্দ্রীয় সম্পাদকমণ্ডলীর কলেবর ৯ থেকে বাড়িয়ে ১১ করা হয়েছে। শারীরিক কারণে গুরুদাস দাশগুপ্ত অব্যাহতি নেওয়ায় তাঁর জায়গায় বাংলা থেকে কেন্দ্রীয় সম্পাদকমণ্ডলীতে এসেছেন পল্লব সেনগুপ্ত। আর নতুন জাতীয় পরিষদে জায়গা পেয়েছেন জেএনইউ-এর ছাত্র সংসদ থেকে উঠে আসা ছাত্রনেতা কানহাইয়া কুমার। বাংলা থেকে জাতীয় পরিষদের নতুন সদস্য উজ্জ্বল চৌধুরী ও চিত্ত দাস ঠাকুর।